CELEX: 32013D0778(01)
Language: da
Date: 2013-12-13 00:00:00
Title: 2013/778/EU: Kommissionens gennemførelsesafgørelse af 13. december 2013 om oprettelse af Forvaltningsorganet for Forskning og om ophævelse af afgørelse 2008/46/EF

20.12.2013   
            
            
               DA
            
            
               Den Europæiske Unions Tidende
            
            
               L 346/54
            
         KOMMISSIONENS GENNEMFØRELSESAFGØRELSE
   af 13. december 2013
   om oprettelse af Forvaltningsorganet for Forskning og om ophævelse af afgørelse 2008/46/EF
   (2013/778/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 58/2003 af 19. december 2002 om vedtægterne for de forvaltningsorganer, der skal administrere opgaver i forbindelse med EF-programmer (1), særlig artikel 3, og
   ud fra følgende betragtninger:
   
               (1)
            
            
               I medfør af forordning (EF) nr. 58/2003 kan Kommissionen, til et forvaltningsorgan, uddelegere beføjelsen til, på dens vegne og ansvar helt eller delvist at gennemføre et EU-program eller -projekt.
            
         
               (2)
            
            
               Overdragelsen af programgennemførelsesopgaver til forvaltningsorganerne skal gøre det muligt for Kommissionen at koncentrere sig om sine vigtigste aktiviteter og funktioner, som ikke kan eksternaliseres, uden at miste kontrollen med og det endelige ansvar for de foranstaltninger, som forvaltes af forvaltningsorganerne.
            
         
               (3)
            
            
               Uddelegeringen af opgaver til et forvaltningsorgan i forbindelse med programgennemførelse kræver, at der foretages en klar adskillelse af programlægningen, hvor der med en betydelig skønsmargen træffes afgørelser drevet af politiske hensyn, og som Kommissionen står for, og programgennemførelsen, som bør overdrages til forvaltningsorganet.
            
         
               (4)
            
            
               Kommissionen oprettede ved sin afgørelse 2008/46/EF (2) Forvaltningsorganet for Forskning (i det følgende benævnt »organet«) og overdrog det forvaltningen af fællesskabsforanstaltninger på forskningsområdet med henblik på udførelse af arbejdsopgaver i forbindelse med gennemførelsen af særprogrammet »Mennesker« til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (3), særprogrammet »Kapacitet« til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (4) og »Samarbejde« til gennemførelse af Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (5) i Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (6) (i det følgende benævnt »det syvende rammeprogram«).
            
         
               (5)
            
            
               Organet har vist, at uddelegering af arbejdsopgaver til et forvaltningsorgan er velegnet til at forbedre omkostningseffektiviteten og dermed sætte Kommissionen i stand til at forvalte et voksende budget, uden at det samlede antal medarbejdere vokser tilsvarende. Ved at adskille Kommissionens politiske opgaver fra programgennemførelsesopgaverne i organet, har begge fået mulighed for at skabe bedre resultater i udførelsen af deres kerneopgaver. Den eksterne evaluering af organet, som er blevet foretaget i henhold til artikel 25 i forordning (EF) nr. 58/2003, viser, at organet effektivt har forvaltet SMV-relaterede foranstaltninger under særprogrammet Kapacitet, Marie Curie-aktiviteterne under særprogrammet Mennesker, rumforsknings- og sikkerhedsforskningsforanstaltninger under særprogrammet Samarbejde samt effektivt har ydet administrativ og logistisk bistand på alle programområder af særprogrammerne Mennesker, Kapacitet og Samarbejde. Besparelsen ved uddelegeringen af opgaver til organet anslås til 106 mio. EUR i perioden 2009-2013.
            
         
               (6)
            
            
               I Kommissionens meddelelse af 29. juni 2011»Et budget for Europa 2020« (7) foreslog den i højere grad at anvende eksisterende gennemførelsesorganer til at gennemføre EU-programmer under den flerårige finansielle ramme for tidsrummet 2014-2020 (i det følgende benævnt »FFR«).
            
         
               (7)
            
            
               Den cost-benefit-analyse, som er blevet foretaget i henhold til artikel 3, stk. 1, i forordning (EF) nr. 58/2003, viser, at organets foranstaltninger er mere effektive end Kommissionens. De programmer, der nu uddelegeres, ligger tematisk inden for organets nuværende mandat og mission og udgør en videreførelse af dets eksisterende aktiviteter. Organet har allerede opbygget kompetence, færdigheder og kapacitet af direkte relevans for de pågældende programmer. Det er oplagt at lade organet forvalte forskningsprogrammerne under FFR 2014-2020. En uddelegering af programforvaltningen til organet vil sikre støttemodtagerne driftskontinuitet, fordi organet har opbygget kompetence og kapacitet, som er relevant og fokuserer på forskningssamfundet. Uddelegeringen af programforvaltning til organet anslås at give en effektivitetsforøgelse på 158 mio. EUR i perioden 2014-2024 i forhold til at lade Kommissionens tjenestegrene varetage forvaltningen.
            
         
               (8)
            
            
               Med henblik på at give forvaltningsorganerne en sammenhængende identitet har Kommissionen ved fastsættelsen af deres nye mandater i videst muligt omfang samlet arbejdsopgaverne ud fra tematiske politikområder.
            
         
               (9)
            
            
               Organet bør overdrages forvaltningen af de følgende dele af særprogrammet til gennemførelse af Horisont 2020 – rammeprogram for forskning og innovation (2014-2020) (8):
               
                           —
                        
                        
                           del I »videnskabelig topkvalitet«, der efterfølger lignende aktiviteter, som under FFR (2007-2013) forvaltes af Kommissionen, og for hvilke det er karakteristisk, at projekterne giver anledning til et stort antal ensartede og standardiserede foranstaltninger
                        
                     
                           —
                        
                        
                           del II »erhvervsmæssigt lederskab«, der efterfølger lignende aktiviteter, som under FFR (2007-2013) allerede delvist forvaltes af organet, og som omfatter gennemførelse af tekniske projekter, der ikke indebærer, at der skal træffes politiske beslutninger, og som kræver stor teknisk og finansiel ekspertise igennem hele projektforløbet
                        
                     
                           —
                        
                        
                           del III »samfundsmæssige udfordringer«, der efterfølger lignende aktiviteter, som under FFR (2007-2013) forvaltes af Kommissionen, og som omfatter gennemførelse af tekniske projekter, der ikke indebærer, at der skal træffes politiske beslutninger, og som kræver stor teknisk og finansiel ekspertise igennem hele projektforløbet
                        
                     
                           —
                        
                        
                           del IIIa »udbredelse af kvalitet og udvidelse af deltagerkredsen«, der efterfølger lignende aktiviteter, som under FFR (2007-2013) forvaltes af Kommissionen, og som omfatter gennemførelse af tekniske projekter, der ikke indebærer, at der skal træffes politiske beslutninger, og som kræver stor teknisk og finansiel ekspertise igennem hele projektforløbet
                        
                     
                           —
                        
                        
                           del IIIb »videnskab med og for samfundet«, der efterfølger lignende aktiviteter, som under FFR (2007-2013) forvaltes af Kommissionen, og som omfatter gennemførelse af tekniske projekter, der ikke indebærer, at der skal træffes politiske beslutninger, og som kræver stor teknisk og finansiel ekspertise igennem hele projektforløbet.
                        
                     
         
               (10)
            
            
               Organet bør fortsat varetage gennemførelsen af de dele af det syvende rammeprogram, som allerede er uddelegeret til det under FFR 2007-2013.
            
         
               (11)
            
            
               Organet bør være ansvarligt for at yde administrativ og logistisk bistand, især på områder hvor en centralisering af bistanden vil medføre yderligere effektivitetsforøgelser og besparelser.
            
         
               (12)
            
            
               Med henblik på at sikre en ensartet og rettidig gennemførelse af denne afgørelse og af de pågældende programmer er det nødvendigt at sikre, at organet udfører sine arbejdsopgaver i forbindelse med gennemførelsen af de pågældende programmer, under forudsætning af at de pågældende programmer træder i kraft, og da fra datoen for deres ikrafttræden.
            
         
               (13)
            
            
               Der bør oprettes et forvaltningsorgan for forskning. Det bør træde i stedet for og efterfølge det organ, der blev oprettet ved afgørelse 2008/46/EF. Det bør varetage sine opgaver i overensstemmelse med de generelle vedtægter, der er fastlagt i forordning (EF) nr. 58/2003.
            
         
               (14)
            
            
               Afgørelse 2008/46/EF bør derfor ophæves, og der bør fastsættes overgangsbestemmelser.
            
         
               (15)
            
            
               De foranstaltninger, der er fastsat i denne afgørelse, er i overensstemmelse med udtalelsen fra Forvaltningsorganudvalget —
            
         VEDTAGET DENNE AFGØRELSE:
   Artikel 1
   Oprettelse
   Der oprettes et forvaltningsorgan for forskning (i det følgende benævnt »organet«), som i perioden 1. januar 2014-31. december 2024 træder i stedet for og efterfølger det forvaltningsorgan, der blev oprettet ved afgørelse 2008/46/EF, og forordning (EF) nr. 58/2003 finder anvendelse på organets vedtægter.
   Artikel 2
   Placering
   Organet placeres i Bruxelles.
   Artikel 3
   Mål og opgaver
   1.   Inden for rammerne af særprogrammet til gennemførelse af Horisont 2020 — rammeprogram for forskning og innovation (2014-2020) er organet ansvarligt for gennemførelsen af dele af:
   
               a)
            
            
               del I »videnskabelig topkvalitet«
            
         
               b)
            
            
               del II »industrielt lederskab«
            
         
               c)
            
            
               del III »samfundsmæssige udfordringer«
            
         
               d)
            
            
               del IIIa »udbredelse af kvalitet og udvidelse af deltagerkredsen«
            
         
               e)
            
            
               del IIIb »videnskab med og for samfundet«.
            
         Dette stykke finder anvendelse, under forudsætning af at særprogrammet til gennemførelse af Horisont 2020 — rammeprogram for forskning og innovation (2014-2020) træder i kraft, og da fra datoen for dets ikrafttræden.
   2.   Inden for rammerne af det syvende rammeprogram er organet ansvarligt for gennemførelsen af de resterende dele af følgende programmer:
   
               a)
            
            
               aktiviteterne »forskning for SMV'er« og »forskning for SMV-sammenslutninger« i særprogrammet »Kapacitet«
            
         
               b)
            
            
               temaerne »rummet« og »sikkerhed« i særprogrammet »Samarbejde«
            
         
               c)
            
            
               særprogrammet »Mennesker«.
            
         3.   Organet er i forbindelse med gennemførelsen af de dele af EU-programmer, som er omhandlet i stk. 1 og 2, ansvarligt for at:
   
               a)
            
            
               forvalte visse faser af programgennemførelsen og visse faser af specifikke projekters forløb på grundlag af de relevante arbejdsprogrammer, som Kommissionen har vedtaget, i henhold til den retsakt, hvorved Kommissionen har tillagt organet beføjelsen
            
         
               b)
            
            
               vedtage budgetgennemførelsesakter for indtægter og udgifter og træffe alle dispositioner, der er nødvendige for programgennemførelsen, i henhold til den retsakt, hvorved Kommissionen har tillagt organet beføjelsen
            
         
               c)
            
            
               yde bistand i forbindelse med gennemførelsen af programmet i henhold til den retsakt, hvorved Kommissionen har tillagt organet beføjelsen.
            
         4.   Organet er ansvarligt for at yde logistisk og administrativ bistand som fastsat i den retsakt, hvorved Kommissionen har tillagt organet beføjelsen. Bistanden ydes til de organer, der varetager programgennemførelsen, og inden for anvendelsesområdet for de programmer, som er omhandlet i den retsakt, hvorved Kommissionen har tillagt organet beføjelsen.
   Artikel 4
   Udnævnelsesperiode
   1.   Medlemmerne af styrelseskomitéen udnævnes for to år.
   2.   Organets direktør udnævnes for fire år.
   Artikel 5
   Tilsyn og rapportering
   Organet er underlagt Kommissionens kontrol og aflægger regelmæssigt rapport om gennemførelsen af de EU-programmer eller dele heraf og den administrative og logistiske bistand, som det er ansvarligt for, i overensstemmelse med bestemmelserne i den retsakt, hvorved Kommissionen har tillagt organet beføjelsen.
   Artikel 6
   Gennemførelse af driftsbudgettet
   Organet gennemfører sit driftsbudget i overensstemmelse med Kommissionens forordning (EF) nr. 1653/2004 (9).
   Artikel 7
   Ophævelse og overgangsbestemmelser
   1.   Afgørelse 2008/46/EF ophæves med virkning fra den 1. januar 2014. Henvisninger til den ophævede afgørelse betragtes som henvisninger til denne afgørelse.
   2.   Organet betragtes som retlig efterfølger for det forvaltningsorgan, der blev oprettet ved afgørelse 2008/46/EF.
   3.   Med forbehold af den revision af indplaceringen af udstationerede tjenestemænd, der er fastsat i den retsakt, hvorved Kommissionen har tillagt organet beføjelsen, berører denne afgørelse ikke de rettigheder og forpligtelser, som organets personale, herunder dets direktør, har.
   Artikel 8
   Ikrafttræden
   Denne afgørelse træder i kraft dagen efter offentliggørelsen i Den Europæiske Unions Tidende.
   Den anvendes fra den 1. januar 2014.
   
      Udfærdiget i Bruxelles, den 13. december 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EFT L 11 af 16.1.2003, s. 1.
   
      (2)  EUT L 11 af 15.1.2008, s. 9.
   
      (3)  EUT L 54 af 22.2.2007, s. 91.
   
      (4)  EUT L 54 af 22.2.2007, s. 101.
   
      (5)  EUT L 54 af 22.2.2007, s. 30.
   
      (6)  EUT L 412 af 30.12.2006, s. 1.
   
      (7)  KOM(2011) 500 endelig.
   
      (8)  EUT L 347 af 20.12.2013, s. 965.
   
      (9)  EUT L 297 af 22.9.2004, s. 6.